Gesin in huis aangehou, pa vermoorArgieffoto bloot ter illustrasie. (Foto: SAPD/Facebook) Die polisie op Piet Retief, Mpumalanga, is op die spoor van vyf mans wat Maandag na bewering ŉ gesin in hul huis op die dorp oorval en die pa met jagmesse doodgekap het. Volgens Selvy Mohlala, polisiewoordvoerder, het die vyf mans teen 19:15 die gesin se huis betree. Hulle was met jagmesse gewapen. “Die mans het die gesin as gyselaars in die huis aangehou. Hulle het die pa na buite gesleep terwyl die vrou en kind in die huis gehou is,” sê Mohlala. “Die pa is toe glo deur die verdagtes met die jagmesse gekap totdat hy aan sy beserings beswyk het. Die verdagtes het die man se liggaam daarna glo in ’n nabygeleë rondawel gesleep en die gebou aan die brand gesteek. Hulle het daarna van die toneel gevlug.” Die polisie ondersoek ŉ saak van moord en brandstigting en het ŉ grootskaalse soektog na die verdagtes van stapel gestuur. Die identiteit van die vermoorde man is intussen deur sy familie bekend gemaak as Mxolisi Ndlela. “Die motief vir sy moord is in hierdie stadium nie bekend nie, maar die moontlikheid dat die moordvoorval met heksery verband hou, kan nie uitgesluit word nie.” Enigiemand met meer inligting wat tot die inhegtenisneming van die verdagtes kan lei, kan die Stop Misdaadnommer by 08600 10111 skakel.